EUROOPAN KOMISSIO Bryssel 19.2.2020 COM(2020) 63 final KOMISSION KERTOMUS EUROOPAN PARLAMENTILLE JA NEUVOSTOLLE .eu-aluetunnuksen täytäntöönpanosta, tehokkuudesta ja toiminnasta huhtikuusta 2017 huhtikuuhun 2019



SISÄLLYSLUETTELO 1.Johdanto 2.Tiivistelmä 3.Aluetunnuksen ”.eu” oikeudellinen kehys 3.1.Nykyinen kehys 3.2.Uusi kehys 4..eu-rekisteri 4.1.Rahoitussääntöjen ja sopimusvelvoitteiden noudattaminen 5..eu-aluetunnus 5.1.Yleinen kehitys 5.2..eu-brändi 5.3.Markkinointi ja viestintä 5.4.Monikielisyys 5.5.Yhdistyneen kuningaskunnan suunnitellun EU:sta eroamisen vaikutukset 6.Luotettavuus ja turvallisuus 6.1.Turvalliset verkkotunnukset 6.2.Rekisteröintien väärinkäytön vähentäminen

6.3.Yhteistyö kyberrikollisuuden torjunnassa 6.4.Vaihtoehtoinen riidanratkaisumenettely 6.5.Vakaus, turvallisuus ja toiminnan jatkuvuus 7.Kansainväliset suhteet 8.Ympäristövaikutukset 9.Päätelmät



1.Johdanto Tässä kertomuksessa käsitellään Euroopan unionin aluetunnusta ”.eu” (ccTLD) ja sen eri merkistöjen mukaisia versioita. Euroopan unionin aluetunnuksen hallinnoinnista vastaa voittoa tavoittelematon organisaatio EURid (European Registry for Internet Domains), joka toimii tämän aluetunnuksen rekisterinä (jäljempänä ’.eu-rekisteri’) komission kanssa tehdyn palveluntarjontasopimuksen mukaisesti. Aluetunnuksen ”.eu” perustamisesta 22 päivänä huhtikuuta 2002 annetun asetuksen (EY) N:o 733/2002 (jäljempänä ’.eu-asetus’) 8 artiklassa säädetään, että komissio antaa Euroopan parlamentille ja neuvostolle kertomuksen aluetunnuksen ”.eu” täytäntöönpanosta, tehokkuudesta ja toiminnasta kahden vuoden välein. Tämä kertomus koskee ajanjaksoa 1.4.2017–31.3.2019 (jäljempänä ’tarkastelujakso’). 2.Tiivistelmä Tarkastelujaksolla .eu-aluetunnus, jonka alle oli rekisteröity 3,7 miljoonaa verkkotunnusta, pysyi seitsemänneksi suosituimpana ccTLD-tunnuksena maailmassa. Kasvua ei tällä jaksolla enää tapahtunut verkkotunnusmarkkinoiden kypsyyden vuoksi. .eu-aluetunnus on kuitenkin pystynyt säilyttämään asemansa muiden ccTLD-tunnusten rinnalla, vaikka Yhdistyneen kuningaskunnan aikomus erota Euroopan unionista sekä rekisteröintitietojen tarkastusten tiukentumisesta seurannut verkkotunnusten käytön keskeyttäminen ovat merkittävästi vähentäneet .eu-verkkotunnusten rekisteröintien määrää. Kilpailun voimistuessa .eu-rekisteri on keskittynyt pikemminkin palvelun laatuun ja turvallisuuteen kuin hintaan. Tämä on osoittautunut oikeaksi valinnaksi: .eu-verkkotunnusten uudistamisaste on pysynyt korkeana ja kasvanut tämän kertomuksen tarkastelujaksolla 78,6 prosentista 80 prosenttiin. Lisäksi .eu-rekisteri jatkoi verkkotunnusjärjestelmän DNSSEC-turvalaajennuksen käyttöä ja edistämistä, toteutti kyberturvallisuustoimenpiteitä, pani täytäntöön uusia aloitteita rekisteröintien väärinkäytön ehkäisemiseksi ja teki lainvalvonta- ja muiden viranomaisten kanssa yhteistyötä niin kansallisella kuin Euroopan tasolla .eu-verkkotunnuksiin liittyvän laittoman toiminnan torjumiseksi. Pitämällä huolta siitä, että infrastruktuuri on erittäin kestävä ja teknisesti luotettava, .eu-rekisteri varmisti, että .eu-aluetunnus säilyy kaikkien internetin käyttäjien saatavilla. Euroopan kielellisen monimuotoisuuden tukeminen ja monikielisyyden edistäminen .eu-aluetunnuksen yhteydessä ovat pysyneet ensiarvoisen tärkeinä. Tarkastelujakson lopulla oli odotettavissa, että kreikkalaisen merkistön mukainen .ευ-merkkijono saataisiin käyttöön vuoden 2019 lopulla. Näin saataisiin onnistuneesti päätökseen ponnistelut, jotka koskivat kaikkien ei-latinalaisia merkistöjä käyttävien aluetunnusten käyttöönottoa Euroopan unionissa. Yleisesti ottaen .eu-aluetunnus toimii edelleen tehokkaasti. Sillä pääsee turvallisesti ja luotettavasti digitaalisille sisämarkkinoille, samalla kun eurooppalaiset pääsevät tuomaan eurooppalaista identiteettiään esiin verkossa. 3.Aluetunnuksen ”.eu” oikeudellinen kehys 3.1.Nykyinen kehys Aluetunnus ”.eu” otettiin käyttöön .eu-asetuksella (sellaisena kuin se on muutettuna) ja .eu-aluetunnuksen perustamista ja käyttöä koskevista yleisistä toimintasäännöistä ja rekisteröintiä koskevista periaatteista annetulla asetuksella (EY) N:o 874/2004 (sellaisena kuin se on muutettuna). 3.2.Uusi kehys

Vuonna 2017 komissio arvioi .eu-aluetunnuksen sääntelykehystä sääntelyn toimivuutta ja tuloksellisuutta koskevaan ohjelmaan (REFIT) kuuluvan tarkastelumenettelyn mukaisesti ja ryhtyi sen pohjalta uudistamaan sääntelykehystä. Julkisen kuulemisen, vaikutustenarvioinnin ja sääntelytarkastelulautakunnalta saadun myönteisen palautteen jälkeen komissio teki lainsäädäntöehdotuksen voimassa olevien .eu-asetusten korvaamiseksi. Ehdotus hyväksyttiin antamalla Euroopan parlamentin ja neuvoston asetus (EU) 2019/517 .eu-aluetunnuksen toteuttamisesta ja toiminnasta sekä asetuksen (EY) N:o 733/2002 muuttamisesta ja kumoamisesta ja komission asetuksen (EY) N:o 874/2004 kumoamisesta (jäljempänä ’tarkistettu .eu-asetus’). Tarkistetun .eu-asetuksen antaman lainsäädännöllisen joustavuuden turvin .eu-aluetunnusta voidaan mukauttaa markkinoiden muutoksiin, sen hallintorakenteita voidaan uudistaa ja .eu-verkkotunnusten kelpoisuusvaatimuksia voidaan laajentaa niin, että EU:n kansalaiset voivat rekisteröidä verkkotunnuksia asuinpaikastaan riippumatta. Tarkistettu .eu-asetus tuli voimaan 18 huhtikuuta 2019. Sitä aletaan soveltaa 13. lokakuuta 2022, jolloin asetukset 733/2002 ja 874/2004 kumoutuvat, lukuun ottamatta säännöksiä, joilla laajennetaan kelpoisuusvaatimuksia ja joita aletaan soveltaa jo 19. lokakuuta 2019. 4..eu-rekisteri Voittoa tavoittelematon European Registry for Internet (EURid) -organisaatio valittiin vuonna 2004 tarjouskilpailun perusteella ja sen kanssa tehtiin palveluntarjontasopimus. Sen myötä siitä tuli .eu-aluetunnusta hallinnoiva rekisteri, joka vastaa .eu-aluetunnuksen ja sen muiden merkistöjen mukaisten vastineiden organisoinnista, hallinnosta ja ylläpidosta. Sopimus uusittiin EURidin kanssa vuonna 2014 uuden tarjouskilpailun jälkeen. Tätä sopimusta jatkettiin 1. huhtikuuta 2019 siten, että se on voimassa 12. lokakuuta 2022 asti. EURid on Belgian lainsäädännön mukaisesti perustettu voittoa tavoittelematon yhdistys, jonka päätoimipaikka on Brysselissä. Kolme EURidin omistamaa yritystä toimii alueellisina toimipisteinä Italiassa, Tšekissä ja Ruotsissa. EURidin tehtävänä on luoda loppukäyttäjälle luotettava .eu-ympäristö kestävällä tavalla operatiivisen huippuosaamisen avulla ja tarjota samalla erinomaista palvelua akkreditoiduille rekisterinpitäjilleen. EURid-yhdistyksellä on kaksi perustajajäsentä: DNS Belgium (.be-rekisteri) ja Istituto di Informatica e Telematica (.it-rekisteri), yhdeksän liitännäisjäsentä sekä strateginen johtokunta, johon kuuluu 13 edustajaa. Organisaatiota johtavat toimitusjohtaja ja kahdeksanhenkinen johtoryhmä. Tarkastelujakson lopulla EURidilla oli 56 kokoaikaista työntekijää, jotka työskentelivät seitsemällä osastolla neljässä eri aluetoimistossa. Suurin osa työntekijöistä työskentelee ulkoisista suhteista vastaavassa työryhmässä sekä tekniikan osastolla. 4.1.Rahoitussääntöjen ja sopimusvelvoitteiden noudattaminen Ulkopuolisena organisaationa EURid hallinnoi .eu-aluetunnusta itsenäisesti. Komissio kuitenkin seuraa tarkasti EURidin taloudellista tilannetta ja sopimusvelvoitteiden noudattamista .eu-aluetunnuksen sääntelykehyksen ja palveluntarjontasopimuksen määräysten mukaisesti. Komissio hoitaa valvontatehtäväänsä perehtymällä .eu-rekisterin vuosittain tarkastettuihin tilinpäätöksiin, taloudellisiin puolivuotis- ja vuosiraportteihin, talousarvioesityksiin sekä strategia- ja toimintasuunnitelmiin. Talouskysymyksistä keskustellaan puolivuosittain järjestettävissä kokouksissa ja ad hoc -tapaamisissa. Tämän kertomuksen tarkastelujaksolla EURidin taloudellinen tilanne pysyi samankaltaisena kuin kahtena edellisenä vuonna: vuotuiset tulot olivat noin 13 miljoonaa euroa ja kustannukset 11 miljoonaa euroa. Tilinpäätöksen ja varantojen hyväksymisen jälkeen Euroopan unionille siirrettiin palveluntarjontasopimuksen ehtojen mukaisesti ylijäämänä 2 863,036 euroa varainhoitovuonna 2017 ja 1 347,883 euroa varainhoitovuonna 2018. Vuoden 2018 lopulla EURid ylläpiti varantoja poistoja varten (0,5 miljoonaa euroa), investointeja varten (0,6 miljoonaa euroa), sosiaaliperusteisia maksuvastuita varten (2,4 miljoonaa euroa), lakisääteisiä maksuvastuita varten (1,2 miljoonaa euroa) ja käyttöpääomaa varten (0,2 miljoonaa euroa) sekä lisäsi uuden varannon sopimusten päättymistä varten (0,9 miljoonaa euroa). Vuonna 2018 komissio suoritti .eu-rekisterin hallinnointiin liittyvien erilaisten hallinnollisten ja taloudellisten näkökohtien tarkastuksen. Tarkastuksen perusteella annettiin joukko suosituksia, joita on pantu täytäntöön vuonna 2019 komission ja EURidin välillä sovitun toimintasuunnitelman mukaisesti. Suositukset liittyvät erityisesti EURidin hankintapolitiikan uudelleentarkasteluun, EURidin eturistiriitoja koskevien toimintaperiaatteiden uudelleentarkasteluun, varantojen kokoamista koskevien sääntöjen ja toimintatapojen selventämiseen, yhtenäisen toimintamallin kehittämiseen ulkopuolisten konsulttien kanssa tehtäviä sopimuksia varten, alueellisten toimipisteiden tehokkuuden ja vaikuttavuuden tarkasteluun, markkinointi- ja tiedonlevitystoimien arviointiin sekä sopimusehtojen noudattamisen vuotuiseen tarkastamiseen. 5..eu-aluetunnus 5.1.Yleinen kehitys Vuoden 2019 ensimmäisen neljänneksen loppuun mennessä oli rekisteröity 3,7 miljoonaa .eu-verkkotunnusta, ja siten .eu-aluetunnus on maailman yhdenneksitoista suurin aluetunnus (TLD) ja edelleen seitsemänneksi suurin maantieteellinen aluetunnus (ccTLD). Rekisteröityjen .eu-verkkotunnusten osuus on noin yksi prosentti maailmanlaajuisista verkkotunnusmarkkinoista, joilla on yli 350 miljoonaa verkkotunnusta 1 486 aluetunnuksen alla. Vaikka vuoden 2017 lopussa vuotuinen kasvu oli 1,5 prosenttia, vuonna 2018 kirjattiin 3,4 prosenttia negatiivista kasvua. Tätä negatiivista kasvua selittää kaksi muihin maantieteellisiin aluetunnuksiin nähden epätyypillistä tekijää: Yhdistyneen kuningaskunnan aikomus erota Euroopan unionista (ks. kohta ”Yhdistyneen kuningaskunnan suunnitellun EU:sta eroamisen vaikutukset”) ja noin 58 000 verkkotunnuksen käytön keskeyttäminen vuonna 2018 tiukentuneiden kelpoisuustarkastusten seurauksena. Yleisesti ottaen .eu-aluetunnuksen tilanne on samankaltainen kuin muiden maantieteellisten aluetunnusten, joille kaikille on tuonut haasteita verkkotunnusmarkkinoiden alhainen kasvuvauhti tämän kertomuksen kahden vuoden tarkastelujakson aikana. Alhaiselle kasvuvauhdille on useita syitä. Edellisessä kertomuksessa kuvatut suuntaukset, kuten keskeisten kansallisten markkinoiden kypsyys ja uusien gTLD-tunnusten (geneeristen aluetunnusten) käyttöönotosta seurannut kilpailun lisääntyminen, jatkuvat edelleen. Tämän kertomuksen tarkastelujaksolla korvaavat tuotteet, kuten yksityishenkilöiden ja yritysten sosiaalisen median tilit sekä mobiilimarkkinoiden sovellukset, ovat myös kasvattaneet markkinaosuuttaan varsinkin kehittyvillä markkinoilla., Rekisteröintimaan mukaan Saksa, Alankomaat, Ranska, Puola ja Italia olivat suurimmat .eu-verkkotunnusmarkkinat vuoden 2019 ensimmäisen neljänneksen lopulla. Tämän kertomuksen tarkastelujaksolla Yhdistyneen kuningaskunnan sijoitus laski neljännestä kuudenteen, kun taas Portugalin osuus .eu-verkkotunnusten rekisteröinneistä lähes kaksinkertaistui, mikä osoittaa, että verkkotunnusten määrä voi edelleen kasvaa kaksinumeroisesti. 5.2..eu-brändi Viime vuosina kilpailu on lisääntynyt merkittävästi verkkotunnusmarkkinoilla ja erityisesti vakiintuneet aluetunnukset ovat joutuneet kilpailemaan entistä enemmän uusien gTLD-tunnusten, kuten .hotel- tai .shop-verkkotunnusten kanssa. Kilpailu on voimistunut, ja monet uudet rekisterit tarjoavat erittäin alhaisia hintoja ja markkinoivat tuotteitaan aggressiivisesti rekisterinpitäjille ja jälleenmyyjille. EURid on vastannut tilanteeseen keskittymällä pikemminkin laatuun ja turvallisuuteen kuin hintaan ja markkinoimalla .eu-aluetunnusta koko Euroopan kattavana luotettavana brändinä. Tämä on osoittautunut hyväksi strategiaksi: .eu-verkkotunnusten uudistamisaste (joka yleensä kertoo asiakkaiden luottamuksesta ja uskollisuudesta) on pysynyt korkeana ja kasvanut tämän kertomuksen tarkastelujaksolla 78,6 prosentista 80 prosenttiin.

5.3.Markkinointi ja viestintä Laatua ja turvallisuutta hinnan sijasta painottavan strategiansa mukaisesti EURid toteutti seuraavat markkinointi- ja viestintätoimet: –EURidin verkkosivustolla julkaistiin uusi aloitussivu trust.eurid.eu. Sillä .eu-verkkotunnusta tuodaan esiin luottamukseen ja turvallisuuteen yhdistettävänä brändinä, joka perustuu korkeatasoisen kyberturvallisuuden varmistamiseen ja verkkotunnusten väärinkäytön riskin aktiiviseen vähentämiseen. –Kaksi onnistunutta verkkotiedotuskampanjaa järjestettiin vuonna 2018. Kampanjaan osallistuneiden maiden (muun muassa Puolan, Saksan, Ranskan ja Espanjan) valintaan vaikuttivat .eu-aluetunnuksen kasvuvauhti sekä ja .eu-aluetunnuksen edistämiskampanjoita järjestävien rekisterinpitäjien tuki. –Akkreditoitujen .eu-rekisterinpitäjien kumppanuutta vahvistettiin EURidin yhteisrahoittamalla markkinointiohjelmalla, jonka kautta rekisterinpitäjille voidaan korvata jopa 100 prosenttia .eu-verkkotunnuksia koskevien edistämistoimien tukikelpoisista kustannuksista. Vuosina 2017 ja 2018 ohjelmasta myönnettiin rahoitusta yli 120 kampanjaan. –Rekisterinpitäjät hyödynsivät edelleen EURidin alennusjärjestelmää, jonka kautta ne hyötyvät uusien rekisteröintimaksujen alennuksista. Rekisterinpitäjät arvostavat järjestelmän vakautta, jonka ansiosta ne voivat markkinoida .eu-aluetunnusta säännöllisesti ympäri vuoden. Järjestelmään oli liittynyt 327 rekisterinpitäjää. Vuonna 2019 niiden osuus kaikista .eu-verkkotunnuksista oli 93,3 prosenttia ja kaikista uusista verkkotunnuksista oli 97 prosenttia. –EURid jakaa .eu-verkkotunnusten rekisteröijille vuosittain .eu-verkkopalkintoja tunnustuksena innovoinnista ja huippuosaamisesta. Voittajat saavat palkintopaketin, johon sisältyy kolmen kuukauden mainostaulukampanja Brysselin lentoasemalla. Osanottajien määrä oli huipussaan vuonna 2018, jolloin ehdokkaita oli yli 200 ja ääniä annettiin lähes 10 000. –EURid jatkoi näkyvyytensä tehostamista sosiaalisessa mediassa erityisesti Twitter-tilinsä ja YouTube-kanavansa kautta. Keskeisiä kumppaneita .eu-aluetunnuksen markkinointitoimissa ovat rekisterinpitäjät, jotka asettavat .eu-verkkotunnukset saataville ja ovat yhteydessä rekisteröijiin. Vuosina 2017–2019 EURid jatkoi työtään, jolla parannettiin akkreditoiduille rekisterinpitäjille tarjottavien palvelujen laatua ja helpotettiin rekisteröintiprosessia. Vuoden 2019 ensimmäisen neljänneksen lopulla .eu-aluetunnuksella oli 715 akkreditoitua rekisterinpitäjää. Rekisterinpitäjien määrä on viime vuosina pysynyt suhteellisen vakaana markkinoiden lisääntyneestä keskittymisestä huolimatta. Viimeisimmässä kahden vuoden välein tehtävässä tyytyväisyyskyselyssä vuoden 2017 lopulla kaikkiaan 93 prosenttia rekisterinpitäjistä oli tyytyväisiä yhteistyöhön EURidin kanssa, mikä vastasi edellisen kyselyn hyvää tulosta. Yleisesti ottaen rekisterinpitäjät antoivat hyviä arvioita luotettavuudesta ja katsoivat, että .eu-verkkotunnuksia on helppo myydä ja niihin on järkevää investoida. Selkeänä osoituksena arvostuksesta EURid voitti vuosina 2017 ja 2018 CENTR:n ”Registry of the Year Award” -palkinnon, josta äänesti yli 100 rekisterinpitäjää. 5.4.Monikielisyys EURid on jatkanut työtään Euroopan kielellisen monimuotoisuuden tukemiseksi ja monikielisyyden edistämiseksi .eu-aluetunnuksen yhteydessä. Vuoden 2019 ensimmäisen neljänneksen lopulla oli rekisteröity lähes 39 000 kansainvälistettyä verkkotunnusta (Internationalised Domain Names, IDN) ja .eu-aluetunnus kuuluu maailman 20 suurimman IDN-tunnuksen joukkoon. Kun .ею-laajennus (joka vastaa .eu-tunnusta kyrillisin kirjaimin) oli otettu käyttöön kesäkuussa 2016, alkoi kolmen vuoden siirtymäkausi, jonka aikana pyritään varmistamaan, ettei missään verkkotunnuksissa käytetä sekaisin eri merkistöjä. Tämän ICANNin (Internet Corporation of Assigned Names and Numbers) määräämän käytännön mukaan sekä verkkotunnus että sen pääte on kirjoitettava samalla merkistöllä. Vuoden 2019 ensimmäisen neljänneksen lopulla oli rekisteröity noin 1900 .ею-päätteistä verkkotunnusta. Ennen tämän kertomuksen tarkastelujaksoa ja sen aikana EURid teki paljon työtä saadakseen ICANNin hyväksymään .ευ-laajennuksen (joka vastaa .eu-tunnusta kreikkalaisessa merkistössä). .ευ-laajennusta koskevan hakemuksen arviointivaiheessa ongelmia aiheutti se, että merkkijonoa pidettiin hämmentävän samankaltaisena kuin tunnusta .eu ja eräitä muita, suuraakkosin kirjoitettuja kaksikirjaimisia merkkijonoja. Tarkastelujakson lopulla oli odotettavissa, että kreikkalaisen merkistön mukainen .ευ-merkkijono saataisiin käyttöön vuoden 2019 lopulla. Näin saataisiin onnistuneesti päätökseen ponnistelut, jotka koskivat kaikkien ei-latinalaisia merkistöjä käyttävien aluetunnusten käyttöönottoa Euroopan unionissa. 5.5.Yhdistyneen kuningaskunnan suunnitellun EU:sta eroamisen vaikutukset .eu-asetuksen, sellaisena kuin se on muutettuna, mukaan .eu-verkkotunnuksen haltijoiden on oltava jonkin EU:n jäsenvaltion, Islannin, Liechtensteinin tai Norjan kansalaisia tai asukkaita tai näihin maihin sijoittautuneita yrityksiä tai organisaatioita. Yhdistyneen kuningaskunnan ilmoitettua 29. maaliskuuta 2017 aikomuksestaan erota unionista unioni neuvotteli ja teki Yhdistyneen kuningaskunnan kanssa sopimuksen eroamiseen sovellettavista järjestelyistä (jäljempänä ’erosopimus’) Euroopan unionista tehdyn sopimuksen (SEU) 50 artiklan mukaisesti. Erosopimuksessa määrätään siirtymäkaudesta, jonka aikana unionin oikeutta sovelletaan Yhdistyneeseen kuningaskuntaan ja Yhdistyneessä kuningaskunnassa. Näin ollen Yhdistyneen kuningaskunnan asukkailla ja kansalaisilla sekä Yhdistyneeseen kuningaskuntaan sijoittautuneilla yrityksillä ja organisaatioilla on siirtymäkauden aikana edelleen oikeus käyttää .eu-verkkotunnusta. Siirtymäkausi alkaa eroamispäivänä ja päättyy 31. joulukuuta 2020, jolleivät unioni ja Yhdistynyt kuningaskunta sovi 1. heinäkuuta 2020 mennessä siirtymäkauden kertaluonteisesta jatkamisesta enintään yhdellä tai kahdella vuodella. Siirtymäkauden päätyttyä unionin oikeutta ei enää sovelleta Yhdistyneeseen kuningaskuntaan ja Yhdistyneessä kuningaskunnassa. Näin ollen Yhdistyneessä kuningaskunnassa asuvat henkilöt, jotka eivät ole minkään EU:n jäsenvaltion, Islannin, Liechtensteinin tai Norjan kansalaisia, sekä yritykset ja organisaatiot, jotka ovat sijoittautuneet Yhdistyneeseen kuningaskuntaan mutta eivät EU:n jäsenvaltioon, Islantiin, Liechtensteiniin tai Norjaan, eivät – kuten eivät muidenkaan kolmansien maiden asukkaat, yritykset ja organisaatiot – voi EU:n lainsäädännön mukaisesti enää käyttää .eu-verkkotunnusta. Tätä seurausta sovelletaan eroamispäivästä, jos erosopimus ei tule voimaan.

Komissio varoitti 28. maaliskuuta 2018 annetulla ja 18. heinäkuuta 2019 päivitetyllä tiedonannolla (”Withdrawal of the United Kingdom and EU Rules on .eu Names”) Yhdistyneessä kuningaskunnassa asuvia tai sinne sijoittautuneita .eu-verkkotunnuksen haltijoita Yhdistyneen kuningaskunnan EU:sta eroamisen seurauksista, mikäli erosopimuksen siirtymäkautta koskevat määräykset tulevat voimaan. Lisäksi komissio ja EURid sopivat toimintasuunnitelmasta, jolla on tarkoitus lieventää eroamisen vaikutuksia skenaariossa, jossa erosopimus ei tule voimaan, ja selviytyä hallitusti Yhdistyneen kuningaskunnan siirtymisestä kolmannen maan asemaan. Toimintasuunnitelmaan kuuluu tiedottamista rekisterinpitäjille ja rekisteröijille sekä siirtymätoimenpiteitä Yhdistyneessä kuningaskunnassa asuville henkilöille kuuluvia rekisteröityjä verkkotunnuksia varten. Yhdistyneen kuningaskunnan suunnitellun EU:sta eroamisen vaikutukset .eu-aluetunnukseen alkoivat näkyä vuonna 2018. Mahdollisuus siihen, että Yhdistyneen kuningaskunnan asukkaat menettävät kelpoisuutensa .eu-verkkotunnusten rekisteröintiin, aiheutti peruutuksia, uusimatta jättämisiä ja uusien rekisteröintien vähenemistä. Lisäksi jotkin Yhdistyneessä kuningaskunnassa toimivat rekisterinpitäjät lakkasivat tarjoamasta .eu-aluetunnusta. Tämän seurauksena rekisteröityjen .eu-verkkotunnusten määrä Yhdistyneessä kuningaskunnassa laski vuoden 2019 ensimmäisen neljänneksen loppuun mennessä 24 prosenttia noin 240 000:sta noin 190 000:een. 6.Luotettavuus ja turvallisuus 6.1.Turvalliset verkkotunnukset DNSSEC, DNS-järjestelmän tietoturvalaajennus, on ollut .eu-aluetunnuksessa käytössä ja sen käyttöä on edistetty vuodesta 2013 lähtien. DNSSEC varmistaa, että käyttäjät viestivät oikean verkkosivuston kanssa, ja estää valeverkkosivustojen avulla tapahtuvia ”mies välissä” -tyyppisiä hyökkäyksiä. Jotta DNSSEC voisi toimia asianmukaisesti, sekä ylätason aluetunnus että yksittäiset verkkotunnukset pitää allekirjoittaa digitaalisesti (niiden on oltava allekirjoituksella varmennettuja). Kun itse .eu-aluetunnus allekirjoitettiin vuonna 2010, EURid on siitä lähtien edistänyt DNSSEC-allekirjoituksen käyttöä kaikissa .eu-verkkotunnuksissa. EURid on vuodesta 2015 lähtien tarjonnut maksualennuksen kutakin oikein allekirjoitettua verkkotunnusta kohti. Vuoden 2019 ensimmäisen neljänneksen lopulla noin 540 000 verkkotunnusta (15 % kaikista .eu-verkkotunnuksista) oli asianmukaisesti DNSSEC-allekirjoitettu. DNSSEC-allekirjoitettujen verkkotunnusten määrän tasainen kasvu tarkastelujaksolla osoittaa, että alennus kannusti rekisterinpitäjiä käyttämään DNSSEC:tä ja tarjoamaan sitä rekisteröijilleen. Vaikka .eu-aluetunnus kuuluu DNSSEC:n käyttöönoton näkökulmasta parhaisiin maantieteellisiin aluetunnuksiin, tarvitaan selvästi vielä ponnisteluja sen käytön lisäämiseksi .eu-verkkotunnuksissa. Yleensäkin EURid tukee rekisterinpitäjiä kyberturvallisuusstandardien noudattamisessa järjestämällä verkkoseminaareja, kokouksia ja säännöllisiä tiedotustilaisuuksia DNSSEC:stä ja muista turvallisuustoimenpiteistä. 6.2.Rekisteröintien väärinkäytön vähentäminen Sen estäminen, että verkkotunnusten rekisteröintiä käytetään väärin tekijänoikeusrikkomuksiin, tuoteväärennösten myyntiin, verkkourkintaan, kyberhyökkäyksiin ja haittaohjelmien jakeluun, kuuluu edelleen .eu-aluetunnuksen painopistealueisiin. Tämä toteutetaan tarkistamalla rekisteröintitietojen pätevyys .eu-aluetunnuksen kelpoisuusvaatimusten perusteella ja seulomalla uusista rekisteröinneistä epäilyttäviä toimintamuotoja ja muita poikkeavuuksia. Ennalta ehkäisevänä toimenpiteenä EURid tarkastaa päivittäin uusia rekisteröintejä. Jos se havaitsee epäilyttäviä tietoja, se pyytää rekisteröijiä päivittämään tai korjaamaan tietonsa sillä uhalla, että heidän verkkotunnuksensa voidaan muuten lakkauttaa. Verkkotunnuksia lakkautettiin 20 126 vuonna 2017 ja 58 966 vuonna 2018. Leuvenin yliopisto kehitti vuonna 2017 EURidille järjestelmän, joka ennustaa historiatietojen ja itseoppimisalgoritmien avulla, mitä .eu-verkkotunnuksia saatetaan käyttää väärin. Tämän vielä kehitteillä olevan järjestelmän tarkoituksena on estää haitallisten verkkotunnusten aktivointi. 6.3.Yhteistyö kyberrikollisuuden torjunnassa EURid tarjosi edelleen säännöllisesti tukea lainvalvontaviranomaisille ja muille asiaankuuluville viranomaisille sekä kansallisella että Euroopan tasolla ja auttoi niitä torjumaan .eu-verkkotunnuksiin liittyvää laitonta toimintaa. Kansallisella tasolla EURid teki aktiivisesti yhteistyötä Belgian liittovaltion talousministeriön, Belgian tullin (Cybersquad) ja Belgian syyttäjänviraston kanssa. Euroopan tasolla EURid jatkoi säännöllistä vuoropuhelua EU:n tietotekniikan kriisiryhmän (CERT-EU) kanssa ja laajensi yhteistyötä Europolin kanssa vaihtamalla tilastotietoja ja tietoja kehityssuuntauksista, vetämällä yhteisiä hankkeita kyberrikollisuuden torjumiseksi ja järjestämällä yhteisiä työpajoja. Kesäkuussa 2018 EURid ja kansainvälinen väärentämisen vastainen koalitio (International Anti-Counterfeiting Coalition) allekirjoittivat yhteisymmärryspöytäkirjan yhteisistä ponnisteluista, jotka koskevat .eu-aluetunnukseen liittyvän kyberrikollisuuden torjuntaa. EURid on myös jatkanut yhteistyötään EUIPO:n (Euroopan unionin teollisoikeuksien viraston) kanssa saattaakseen tavaramerkkien haltijoiden tietoon tapaukset, joissa rekisteröity .eu-verkkotunnus on identtinen rekisteröidyn EU-tavaramerkin kanssa. 6.4.Vaihtoehtoinen riidanratkaisumenettely Kesäkuussa 2017 EURid laajensi mahdollisuuksia vaihtoehtoiseen riidanratkaisumenettelyyn allekirjoittamalla Maailman henkisen omaisuuden järjestön (WIPO) kanssa sopimuksen, jolla tämä ryhtyi vaihtoehtoisen riidanratkaisumenettelyn suorittajaksi nykyisen Prahassa toimivan välimiesoikeuden (Tšekin välimiesoikeus) lisäksi. Yhtenä .eu-aluetunnukseen liittyvien vaihtoehtoisten riidanratkaisumenettelyjen erityispiirteenä on mahdollisuus tehdä valitus verkossa millä tahansa EU:n virallisella kielellä. Tämän kertomuksen tarkastelujaksolla tehtiin 127 valitusta ja ratkaistiin 130 riitaa. 6.5.Vakaus, turvallisuus ja toiminnan jatkuvuus EURid pitää huolta siitä, että infrastruktuuri on erittäin kestävä ja teknisesti luotettava, ja sillä se varmistaa, että .eu-aluetunnus näkyy ja toimii moitteettomasti kaikille internetin käyttäjille. Tämän ansiosta käyttäjillä ei ollut tämän kertomuksen tarkastelujaksolla lainkaan katkoksia heidän yhteyksissään .eu-verkkotunnuksiin (100-prosenttinen toiminta-aika). Kaksi Amsterdamissa ja Luxemburgissa sijaitsevaa verkkotunnuspalvelinta muodostavat EURidin teknisen infrastruktuurin ytimen. Sitä täydentää joukko itsehoidettuja palvelimia (Amsterdamissa, Ljubljanassa, Lontoossa ja Prahassa) ja ulkoisia anycast-operaattoreita, kuten DENIC, NetNod ja Dyn/Oracle, jotka tarjoavat nimipalvelimia eri puolilla maailmaa ja tukevat .eu-vyöhyketiedostoa. Korkeatasoisen tieto- ja verkkoturvallisuuden luominen ja ylläpitäminen oli edelleen tärkeä osa EURidin toimintaa, jolla se varmistaa, että se voi jatkossakin tarjota turvallisia ja korkealaatuisia palveluja .eu-akkreditoiduille rekisterinpitäjille ja yleisölle. EURid sai vuonna 2017 ISO 22301 -sertifioinnin liiketoiminnan jatkuvuuden hallintajärjestelmälleen, ja EURidin ISO/IEC 27001 -tietoturvastandardin mukainen sertifiointi uusittiin vuonna 2019. Lisäksi EURid arvioi ja mukautti vastuullista tietojen julkistamista koskevia toimintaperiaatteitaan vuonna 2018 ja jatkoi ulkopuolisen yrityksen kanssa tekemäänsä yhteistyötä, jolla arvioitiin ja parannettiin kyberturvallisuutta sekä vähennettiin uhkia.